"สุพัฒนพงษ์"เผยผลหารือ"นายกฯ-กลุ่มอสังหาฯ"มีข่าวดี ต่างชาติสนใจลงทุน
สุพัฒนพงษ์ เผยผลหารือ นายกฯ-ภาคธุรกิจอสังหาริมทรัพย์ ยันมีข่าวดี ต่างชาติสนใจลงทุน วอนรัฐบาลปล่อยสินเชื่อเอื้อธุรกิจ
3 ก.ย. 2563

เมื่อวันที่ 3 ก.ย. ที่ทำเนียบรัฐบาล นายสุพัฒนพงษ์ พันธ์มีเชาว์ รองนายกรัฐมนตรีและ รมว.พลังงาน กล่าวภายหลัง พล.อ. ประยุทธ์ จันทร์โอชา นายกรัฐมนตรี และรมว.กลาโหม เชิญนักธุรกิจ?ภาคอสังหาริมทรัพย์ รายใหญ่ของประเทศเข้าพบเพื่อรับฟังความคิดเห็นและข้อเสนอแนะเกี่ยวกับแนวทางการฟื้นฟูเศรษฐกิจ ว่า บรรยากาศการพูดคุยเป็นไปด้วยดี ซึ่งภาคธุรกิจได้ให้ข้อมูลที่เป็นประโยชน์กับรัฐบาล โดยเฉพาะข่าวดีที่ว่าความต้องการ และกำลังซื้อของคนในประเทศยังมีอยู่
นายสุพัฒนพงษ์ กล่าวว่า นอกจากนี้ ยังมีชาวต่างชาติที่เชื่อและสนใจที่จะเข้าร่วมลงทุนธุรกิจอสังหาริมทรัพย์ในประเทศไทยอีกด้วย ทำให้วันนี้มีการเสนอความเห็นหลายอย่างให้รัฐบาลนำไปปฏิบัติให้เอื้อต่อการดำเนินธุรกิจ?ในการสนับสนุนปล่อยสินเชื่อสำหรับอสังหาริมทรัพย์ มาตรการด้านภาษี และการวางระบบผังเมือง เป็นต้น ซึ่งทั้งหมดถือเป็นความเห็นบวกที่ทุกคนมีความเชื่อมั่นและเห็นโอกาสที่จะใช้ภาคอสังหาริมทรัพย์ในการขับเคลื่อน?เศรษฐกิจ?ของประเทศ
นายสุพัฒนพงษ์ กล่าวว่า หลังจากรับฟังความเห็นแล้ว ตนจะรวบรวมสรุปนำเข้าสู่ที่ประชุมศูนย์บริหารสถานการณ์เศรษฐกิจ (ศบศ.)? ให้เร็วที่สุด เพื่อนำไปสู่การปฏิบัติ คาดว่า จะแล้วเสร็จภายใน 2 สัปดาห์ และนำเข้าสู่ที่ประชุม ศบศ.ในครั้งหน้า